《题谷城春色图为徐若川秋官赋》
明代·黄仲昭

谷城风景浩无涯，春入林峦景更嘉。万顷松阴晴滴翠，半岩花气煖蒸霞。

降神长见钟人杰，兴雨时能润物华。早晚公卿佳应协，凤㘅丹诏到君家。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。